作者:趙孟堅
標題:沁園春
內容:曉上畫樓，望裡笑驚，春到那家。便從臾閒情，安排醉事，尋芳喚友，行過平沙。最是堪憐，花枝清瘦，欲笑還羞寒尚遮。濃歡賞，待繁英春透，後會猶賒。歸時月掛簷牙。見花影重重浸寶階。□銅壺摧箭，獸環橫釘，濃斟玉醑，芳漱瓊芽。步繞曲廊，倦回芳帳，夢遍江南山水涯。誰知我，有牆頭桂影，窗上梅花。